b"\n_START_ARTICLE_\nMas de la Torre de Monells\n_START_SECTION_\nDescripci\xc3\xb3\n_START_PARAGRAPH_\nEl mas de la torre est\xc3\xa0 situat als afores del nucli, a uns 300 metres en direcci\xc3\xb3 sud-est. \xc3\x89s una masia de tipologia senzilla, quew presenta com a elements remarcables el portal de punt rod\xc3\xb3 amb grans dovelles de pedra i les finestres allindanades amb ampit motllurat i carreus ben tallats. Tanmateix, l'element que configura la imatge del casal i que li ha donat nom \xc3\xa9s la torre que s'eleva a la banda dreta de la fa\xc3\xa7ana principal. \xc3\x89s de planta rectangular, bastida amb paredat i carreus als angles. Conserva restes d'espitlleres, i a la banda de la fa\xc3\xa7ana de la casa presenta obertures allindanades i parament arrebossat que la unifiquen amb l'habitatge al qual es troba actualment integrada. T\xc3\xa9 teulada a dues vessants.\n_START_SECTION_\nHist\xc3\xb2ria\n_START_PARAGRAPH_\nEl mas de la Torre va rebre aquest nom per l'antiga torre de defensa que t\xc3\xa9 adossada. Probablement data del segle XVI o XVII. Actualment la torre forma part de l'habitatge. El conjunt conserva encara la seva funci\xc3\xb3 agr\xc3\xadcola."